Τζαμπάλ ασ-Σούντα

Το Τζαμπάλ ασ-Σούντα (αραβ. جَبَل ٱلسُّوْدَة, απόδοση στο λατινικό αλφάβητο jabal as-sūda) είναι κορυφή των βουνών Σούντα, στη νότια Σαουδική Αραβία. Το Τζαμπάλ ασ-Σούντα αναγνωρίζεται επισήμως από τις σαουδικές αρχές ως το υψηλότερο σημείο σε ολόκληρη τη Σαουδική Αραβία, με υψόμετρο 3.015 μέτρα πάνω από την επιφάνεια της θάλασσας. Αυτό έγινε μετά τη νέα μέτρηση του ύψους της κορυφής Τζαμπάλ Φέρουα, στην οποία παλαιότεροι υπολογισμοί απέδιδαν υψόμετρο 3.133 μέτρα και τώρα αναφέρεται με υψόμετρο μόλις 3.004 μέτρα. Αυτές οι δύο είναι και οι μόνες κορυφές στη χώρα που υπερβαίνουν τις 3 χιλιάδες μέτρα σε ύψος. Το ομώνυμο χωριό Αλ Σούντα βρίσκεται σχετικώς κοντά, ανατολικά από την Τζαμπάλ ασ-Σούντα. Η περιοχή έχει τουρισμό και πλέον υπάρχει ένα τελεφερίκ, το οποίο μεταφέρει περιηγητές μέχρι και την κορυφή. Η διαδρομή μέχρι την κορυφή διαρκεί μόλις δέκα λεπτά. Η κορυφή έχει γεωγραφικές συντεταγμένες πλάτος 18°16΄00΄΄ Βόρειο και 42°22΄06΄΄ Ανατολικό, και απέχει σε ευθεία γραμμή 72 χιλιόμετρα από την ακτή της Ερυθράς Θάλασσας και 127 χιλιόμετρα από τα σύνορα με την Υεμένη.

Το κλίμα της κορυφής Τζαμπάλ ασ-Σούντα, παρά το μεγάλο υψόμετρό της, είναι αρκετά ξηρό, με μέση ετήσια βροχόπτωση 332 χιλιοστόμετρα. Η μέση θερμοκρασία είναι 13,3 βαθμοί C, με τη μέση μέγιστη θερμοκρασία τον Ιούνιο να είναι 25,9 °C και τη μέση ελάχιστη τον Δεκέμβριο να είναι 1,2 °C.Sawda: Πλήρη κλιματικά δεδομένα

 Το πρόγραμμα «Κορυφές Σούντα» 
Στις 25 Σεπτεμβρίου του 2023 ο πρίγκιπας διάδοχος της Σαουδικής Αραβίας Μοχάμεντ Μπιν Σαλμάν ανεκοίνωσε το Πρόγραμμα «Κορυφές Σούντα» (Soudah Peaks Project), για τη δημιουργία ενός πολυτελούς προορισμού ορεινού τουρισμού, που θα περιλαμβάνει και την ίδια την κορυφή των 3.015 μέτρων. Το πρόγραμμα εντάσσεται στα πλαίσια του «Σαουδικού Οράματος 2030» (Saudi Vision 2030) και αναμένεται να συνεισφέρει 7,7 δισεκατομμύρια δολάρια ΗΠΑ στο ΑΕΠ της Σαουδικής Αραβίας, και να δημιουργήσει χιλιάδες θέσεις εργασίας, με πρόβλεψη να προσελκύει 2 εκατομμύρια τουρίστες ετησίως από το έτος 2033, οπότε και το πρόγραμμα θα φθάσει στην πλήρη δυναμικότητά του.

 Δείτε επίσης 
 Γεωγραφία της Σαουδικής Αραβίας

Παραπομπές

Τζαμπαλ ασ-Σουντα